Predkladacia  správa

V dňoch 12. – 23. februára 2007 sa uskutoční v Luxemburgu diplomatická konferencia (ďalej len DK), na ktorej bude prerokovaný návrh protokolu o osobitostiach železničného mobilného parku k dohovoru o medzinárodných zaisťovacích právach na mobilné zariadenia (ďalej len „protokol“).

Hlavným cieľom návrhu protokolu je účinné financovanie mobilného železničného parku,  ktorý prispeje k tomu, aby sa vyvíjali nákladovo výhodné dopravné systémy (osobné a nákladné vozne, rušne a vysoko špecializované železničné vybavenie, ale aj mestské dráhy, mestské podzemné dráhy a električky) s použitím moderných technológií.
 
Návrhu protokolu bol prerokovaný so zainteresovanými organizáciami a obidve železničné spoločnosti ZSSK Slovensko a ZSSK Cargo odporúčajú prístup SR k protokolu. 

Vláda SR schválila uznesením č. 1005/2006 Národný strategický referenčný rámec SR a uznesením č. 1007/2006 Operačný program  Doprava v rokoch 2007 – 2013 - Prioritná os 5 Železničná verejná doprava, v ktorého rámci bude realizovaný nákup a obnova mobilného parku pre regionálnu dopravu, pričom sa uvažuje so spolufinancovaním 30 % z celkových prostriedkov zo súkromných zdrojov (57,5 mil. EUR). Predpokladá sa, že zo súkromných zdrojom budú financované mobilné prostriedky pre diaľkovú osobnú dopravu (ZSSK Slovensko) a hnacie vozidlá a vozne pre nákladnú dopravu (ZSSK Cargo), keďže vozňový park je technicky zastaraný a nespĺňa podmienky kvality, bezpečnosti, ekológie a interoperability v zmysle smerníc EÚ.

Podľa rokovacieho poriadku DK je potrebné k účasti a podpisu záverečných dokumentov na DK vystaviť príslušné splnomocnenia ministrom ZV. 

Materiál je nelegislatívnej povahy, jeho prijatie nemá dopad na zvýšenie výdavkov  verejných financií, zamestnanosť, podnikanie a životné prostredie; nezasahuje do pôsobnosti iných orgánov verejnej moci ani z neho nevyplývajú týmto orgánom žiadne úlohy. 

Materiál sa predkladá bez rozporov.